Tgi discurra spagnol?
Il diever uffizial na tanscha betg 

Da Guiu Sobiela-Caanitz 

En Catalugna duain producents, dapi pauc, rediger lur etichettas er en catalan, l’agen linguatg da la regiun e d’insaquantas autras, discurrì da var set milliuns umans. In fabricant da parfums da Barcelona n'accepta betg quai; el manegia ch’i tanschia cun l’englais e spagnol. Ma quest na vegn adina chapì en ils pajais nua ch’el è uffizial. Cun la derasaziun da l’autoservetsch en las stizuns vegnan las etichettas essenzialas. Ellas na ston betg be vegnir chapidas, ma-bain era respectar il public. Cun ils progress da la scolaziun dapi la democratisaziun enclegia mintga burgais spagnol il linguatg dal stadi sper quel da la regiun. Ma quest, en il cas da Catalugna, n’è betg ina verva locala, ma-bain in mez da communicaziun duvrà er en regiuns limitrofas e che pussibilitescha da chapir autras tschantschas ch’in Spagnol monoling n’enclegia betg. Blers Catalans resentan sco ina schlaffada da stuair cumprar quai ch’i numnan «(carn de) vedell» («vadè»), «codonyat» («schel da cudugna»), «formatge» («chaschiel»), «oli» («ieli»), «pebre» («paiver») u «pernil» («schambun») be per spagnol, sco «ternera», «carne (sic!) de membrillo», «queso», «aceite», «pimienta» (sic!) u «jamón». Dalander la norma nova d’etichettar era per catalan. In fabricant da parfums resistent: «Jau fatsch etichettas per spagnol, linguatg discurrì da 400 milliuns umans, ed englais, discurrì da 600 milliuns». È il spagnol vairamain la verva da 400 milliuns? In examen pli precis mussa che questa cifra è exagerada e na resguarda tuttina betg il grad d'enconuschientscha e da diever da la tschantscha. 

Mexicans che na san spagnol 
En Spagna vivan 40 milliuns umans. Tuts san pli u main spagnol, ma per milliuns è’l pir il segund linguatg, tant pli sch’ins resguarda l’augment considerabel da l’immigraziun africana e rumena. Ils Stadis unids (SU) dumbran var 12 milliuns «Hispanics», ma quants tgiran il spagnol e quants èn uffants u biadis d’immigrads? Ils deschdotg stadis da lingua spagnola, tranter ils SU e la Terra dal fieu (Tierra del Fuego), e l’insla autonoma da Puerto Rico dumbran ensemen 340 milliuns olmas; ma milliuns Amerindians en plis da lezs pajais na san betg spagnol u al san mal. 1992 han ins commemorà l’emprima sbartgada castiliana en l’America, dond il Premi Nobel da la pasch a Rigoberta Menchú Tum, manadra amerindiana da Guatemala ch’aveva emprendì spagnol pir sco giuvna. In rapport dal «Los Angeles Times» dals 11 d’october 2004 conferma che blers, en l’America uscheditga latina, san mo lur verva indiana, e quai gist er en il Mexico che vala sco sviluppà. Tals Amerindians sa chattan en difficultads sch’i van a lavurar en las plantaschas da California. Los Angeles (strusch 8 mil-liuns olmas), a var 250 km dal cunfin mexican, è la segunda citad dals Stadis unids e la pli gronda da California. En quest stadi federativ stattan var 200 000 Amerindians oriunds da Chiapas ed Oaxaca, dus stadis federativs en il Mexico dal sidost. Las dretgiras californianas han adina dapli da far cun tals immigrads, saja quai sco unfrendas, delinquents u perditgas. Blers, paupers e pauc scolads, na san ni englais ni spagnol, mabain be ina da las tschantschas amerindianas da lur regiun; ins sto pia eruir tgenina e lura chattar in interpret correspundent. Il Mexico (100 milliuns olmas) è il principal pajais da linguatg spagnol; tant pli vegni a dar glieud che na sa quest en auters main sviluppads sco la Guatemala, Bolivia ed il Peru, maindir en la Guinea equatoriala africana (482 000 olmas), antruras colonia da Spagna, nua ch’ins discurra cunzunt tschantschas indigenas e dialects englais e portugais. Il spagnol è segir in linguatg mundial, in dals sis uffizials da las Naziuns unidas, ma ins n’astga tuttina betg al numnar «la lingua da 400 milliuns».